寄題郭侯至喜堂
作者：章甫
朝代：宋

paragraphs: 岷江西來會衆水，峽束奔湍吁可畏。
長年三老更相賀，舟到夷陵若平地。
寧知市朝車馬塵，仕路風波尤畏人。
急流往往捷有神，灩澦瞿唐何足云。
祇今四海滔滔是，未省幾人知此理。
君侯不與世沉浮，家有新堂名至喜。
武昌重鎮居上游，雲屯禁旅皆貔貅。
君侯智略誰與儔，天子久寬西顧憂。
令嚴將士無驕色，玉帳晝閒人語寂。
中齋一榻凈無塵，自炷爐香讀周易。
有時領客尊酒同，雅歌投壺雙頰紅。
門前官柳摇春風，想應目送天邊鴻。
狐兔中原須盡掃，功成身退天之道。
角巾歸路颺輕舟，童僕懽迎人未老。